CELEX: E2013P0022
Language: el
Date: 2013-10-08 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Hæstiréttur Íslands στις 8 Οκτωβρίου 2013 στην υπόθεση Íslandsbanki hf. v Gunnar V. Engilbertsson (Υπόθεση E-22/13)

20.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 81/10
            
         Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Hæstiréttur Íslands στις 8 Οκτωβρίου 2013 στην υπόθεση Íslandsbanki hf. v Gunnar V. Engilbertsson
   (Υπόθεση E-22/13)
   2014/C 81/09
   Με επιστολή της 8ης Οκτωβρίου 2013, το Hæstiréttur Íslands (το Ανώτατο Δικαστήριο της Ισλανδίας) υπέβαλε αίτηση στο Δικαστήριο της ΕΖΕΣ, η οποία ελήφθη από τη Γραμματεία του Δικαστηρίου στις 9 Οκτωβρίου 2013, για την έκδοση συμβουλευτικής γνώμης στην υπόθεση Íslandsbanki hf. v Gunnar V. Engilbertsson, σχετικά με τα ακόλουθα ερωτήματα:
   
               1)
            
            
               Είναι συμβατό με τις διατάξεις της οδηγίας 93/13/ΕΟΚ του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές το γεγονός ότι η νομοθεσία ενός κράτους που είναι συμβαλλόμενο μέρος της συμφωνίας ΕΟΧ επιτρέπει τη σύναψη συμβάσεων μεταξύ καταναλωτών και προμηθευτών για τη χορήγηση δανείων με σκοπό τη χρηματοδότηση αγορών ακινήτων που περιλαμβάνουν διατάξεις οι οποίες ορίζουν ότι οι αποπληρωμές των δόσεων του δανείου πρέπει να συνδέονται με προκαθορισμένο δείκτη;
            
         
               2)
            
            
               Εάν η απάντηση στο πρώτο ερώτημα είναι ότι οι συνδεόμενες με τιμαριθμική αναπροσαρμογή αποπληρωμές δανείων που έχουν συναφθεί για τη χρηματοδότηση αγορών ακινήτων είναι συμβατές με τις διατάξεις της οδηγίας 93/13/ΕΟΚ, τότε το δεύτερο ερώτημα είναι το εξής: Η οδηγία περιορίζει τη διακριτική ευχέρεια του εν λόγω κράτους ΕΟΧ να καθορίζει, μέσω της νομοθεσίας ή μέσω διοικητικών κανονισμών, τους παράγοντες που πρόκειται να προκαλέσουν μεταβολές στον προκαθορισμένο δείκτη και στις μεθόδους μέτρησης των εν λόγω αλλαγών;
            
         
               3)
            
            
               Εάν η απάντηση στο δεύτερο ερώτημα είναι ότι η οδηγία 93/13/ΕΟΚ δεν περιορίζει τη διακριτική ευχέρεια του κράτους μέλους που αναφέρεται στο εν λόγω ερώτημα, τότε το τρίτο ερώτημα είναι το εξής: μία συμβατική ρήτρα θεωρείται ότι έχει αποτελέσει αντικείμενο ατομικής διαπραγμάτευσης κατά την έννοια του άρθρου 3 παράγραφος 1 της οδηγίας σε περίπτωση που α) αναφέρεται στη σύμβαση που υπογράφει ο καταναλωτής κατά τη λήψη του δανείου ότι η υποχρέωσή του συνδέεται με τιμαριθμική αναπροσαρμογή και ότι ο βασικός δείκτης που πρέπει να χρησιμοποιείται κατά τον υπολογισμό των μεταβολών των τιμών καθορίζεται στη σύμβαση, β) σύμβαση συνοδεύεται από χρονοδιάγραμμα πληρωμών όπου εμφανίζονται οι εκτιμώμενες και αναλυτικές πληρωμές που πρέπει να καταβάλλονται κατά τις ημερομηνίες λήξεως του δανείου, και αναφέρεται στο χρονοδιάγραμμα ότι οι εκτιμήσεις αυτές μπορούν να αλλάζουν σύμφωνα με τη διάταξη τιμαριθμικής αναπροσαρμογής της σύμβασης, και γ) τόσο οι καταναλωτές όσο και ο προμηθευτής υπογράφουν το χρονοδιάγραμμα πληρωμών ταυτόχρονα και σε συνδυασμό με την υπογραφή της σύμβασης από τον καταναλωτή;
            
         
               4)
            
            
               Όταν οι συνθήκες είναι αυτές που περιγράφονται στο τρίτο ερώτημα, η μέθοδος υπολογισμού των μεταβολών των τιμών στις συμβάσεις δανείων για τη χρηματοδότηση αγορών ακινήτων θεωρείται ότι έχει εξηγηθεί ρητά στον καταναλωτή κατά την έννοια της παραγράφου 2 στοιχείο δ) του παραρτήματος της οδηγίας 93/13/ΕΟΚ;
            
         
               5)
            
            
               Ένα κράτος που είναι συμβαλλόμενο μέρος της συμφωνίας ΕΟΧ έχει τη δυνατότητα, κατά την εφαρμογή του άρθρου 6 παράγραφος 1 της οδηγίας 93/13/ΕΟΚ, να προβλέπει στην εγχώρια νομοθεσία είτε ότι οι καταχρηστικές συμβατικές ρήτρες κατά την έννοια του άρθρου 6 παράγραφος 1 της οδηγίας μπορούν να κηρυχθούν μη δεσμευτικές για τον καταναλωτή, είτε ότι οι εν λόγω ρήτρες είναι ανά πάσα στιγμή μη δεσμευτικές για τον καταναλωτή;